P. Hrušovský, podpredseda NR SR: (2001-10-23):
Nech sa páči, pán poslanec, máte slovo. V. Oberhauser, poslanec: Vážený pán predsedajúci, vážení páni ministri, vážené pani poslankyne, páni poslanci, samozrejme, že už sa tu povedalo o Atómovej elektrárni v Jaslovských Bohuniciach veľmi veľa a ja nemám záujem, aby som opakoval už známe veci, ktoré sa tu povedali, lebo si myslím, že mali by sme pokročiť ďalej a blížiť sa pomaly k hlasovaniu, a preto mi dovoľte, aby som  svoje vystúpenie zameral len na tri okruhy. Po prvé, chcem povedať jednoznačne, že Slovenská národná strana je proti tomu, aby sa podpísala dohoda, ktorá by viazala Slovenskú republiku k uzavretiu V1 v jednotlivých blokoch  v roku 2006 a 2008, nakoľko si myslíme, že pre Slovenskú republiku je to nevýhodné. Z takéhoto pohľadu máme urobené aj podrobné analýzy k tomu a vieme to zdokumentovať a myslíme si preto, že táto diskusia by mala viesť k tomu, aby sme podporili také znenie dohody, ktoré by Slovenskú republiku nezaväzovalo k tomuto podpisu. K tomuto podpisu myslím s tými určenými rokmi 2006 - 2008. Druhú vec, v ktorej by som chcel povedať, je, že okrem toho, že sa diskutuje v týchto kruhoch, odborných a kruhoch proste hospodárskych, v parlamente, vo vláde, je k tejto otázke aj jasná petícia občanov a pracovníkov jadrovej energetiky, ktorí zaslali Národnej rade a vo veľmi krátkom čase sa vyzbieralo viac ako 2000 podpisov, myslím v priebehu jedného dňa, tá podpisová akcia bežala ďalej a Národná rada bola požiadaná touto petíciou, aby jednoznačne zaujala taký postoj, aby nedošlo k uzavretiu blokov 1 a 2 V1 v rokoch 2006 až 2008. Vzhľadom na to, že pán predseda pri hlasovaní neprešiel tento návrh, tak prečítať vyhlásenie petície, dovoľte mi, aby som ho prečítal ja, aby pre pamäť bolo zaevidované aj v análoch Národnej rady Slovenskej republiky. Na zhromaždení, ktoré túto petíciu podpísalo, boli prítomní poslan-ci Národnej rady pán Bohunický, pán Fico a bol som prítomný aj ja. Takže v podstate sme boli ako signatári z rôznych politických strán podpísaní pod túto petíciu. Dovoľte mi teda jej prečítanie. Združenie miest a obcí regiónu Jaslovské Bohunice a organizácie odborov, ktoré sú v oblasti energetiky v Jaslovských Bohuniciach, celé desaťročie s rozvahou a pokojom sledujú a zodpovedne hodnotia udalosti a vývoj v oblasti jadrovej energetiky v Slovenskej republike. Zastupovanie občanov a obcí z okolia 30 km od jadrovej lokality a odborárov, zamestnancov  v jadrovej energetike bolo pri riešení problé-mov a presadzovaní oprávnených nárokov veľmi tolerantné a citlivé tak, aby sa nevytváralo konfliktné a napäté prostredie, ktoré môže mať veľmi negatívne dôsledky na pracovnú disciplínu, radiačnú a jadrovú bezpeč-nosť. Nikdy sa nepúšťalo zo zreteľa, že sa musia presne, viac ako s vojenskou disciplínou plniť pracovné povinnosti výsledkom, ktorých je riadiaca a pracovná súhra pracovníkov v prevádzkach jadrových zariadení s certifikovanými dodávateľskými organizáciami. Výsledkom spoločnej práce je viac ako dvadsaťročná bezpečná, spoľahlivá a kvalitná niekedy až nadpolovičná výroba elektrickej energie Slovenska s inštalovaným výkonom 1 760 MWh, stabilita elektrifikačnej sústavy a stabilita našej spoločnosti. Pri týchto povinnostiach nezvyšoval čas a nebol ani záujem reagovať na všetky provokácie a mlátenie prázdnej slamy s nezávislou časťou tretieho sektora, ktorý svojou nekom-petentnosťou, povrchnosťou a bez akejkoľvek zodpovednosti často podporoval  s toleranciou vládnych a parlamentných štruktúr podpo-rovanou popularizáciou v médiách doma i v zahraničí dehonestoval prácu ľudí s celoživotným vzdelaním, špičkových slovenských a zahraničných odborníkov. Šíria sa poplašné správy o technickej a bezpečnostnej úrovni výrobných jadrovoenergetických zariadení. Stavajú nás na úroveň hazardérov, lebo to je ich plateným poslaním. Pohár trpezlivosti sa však naplnil, keď vládni a štátni úradníci, ktorí za dane nás všetkých sú povinní vytvárať podmienky na pokojnú a bezpečnú prácu v prospech všetkých občanov,  predovšetkým vlastnej krajiny, sami systematicky rozkladajú energetický systém krajiny a jeho riadenia za legálnej podpory politických strán a zákonodarného zboru. Päť ľudí na vrcholových funkciách štátu pôvodne zapojených do práce nevládnej organizácie tretieho sektora M.E.S.A. 10 financovanej zo zahraničia, ktorých mená a aktivity naposledy neuvádzame, tak zametajú s persónami, cenami energií, transformáciou a privatizáciou prirodzených štátnych monopolov, že sa občania tohto štátu nestačia čudovať. Zahraniční sponzori na konci roku 2000 usúdili, že sa persóny tretieho sektora dostali tak vysoko do mocenských a parlamentných štruktúr, že ich prestali financovať a teraz si vybavujú bez problémov 1,5 mld. korún zo štátneho rozpočtu z daní vlastných poplatníkov na svoju podporu. Nedávne verejné vznesenie tejto požiadavky vzhľadom na stav ekonomiky, školstva, zdravotníctva a sociálneho zabezpečenia občanov tejto krajiny nepotrebuje žiadny komentár. Ústretové uznesenie vlády Slovenskej republiky č. 801 zo 14. 9. 1999 voči týmto štruktúram o realistickom termíne odstavenia blokov Jadrovej elektrárne V1 prvého bloku v roku 2006 a druhého bloku v roku 2008 s tým, že vláda je pripravená schváliť odstavenie obidvoch blokov v skoršom termíne v závislosti od finančnej pomoci EÚ, chápeme ako prejav vďačnosti a splátky za pomoc a podporu časti tretieho sektora v predvolebnej politickej kampani  na úkor príliš vysokého účtu pracovníkov jadrovej energetiky V1, občanov regiónu a celej spoločnosti. Uznesenie bolo prijaté krátko po voľbách v čase, keď finišovala veľká rekonštrukcia elektrárne za účasti firmy Siemens a desiatok špičkových slovenských firiem v objeme 10 mld. Sk. Elektráreň V1 dosiahla akceptovateľný medzinárodný štandard jadrovej bezpečnosti, čo potvrdila misia v máji, v novembri 2000 za účasti expertov Nemecka, Fínska, Francúzska, Španielska a tak ďalej. V zmysle uznesení vlády č. 302/1999 a č. 202/1999 vydal Úrad jadrového dozoru SR súhlas na ďalšiu prevádzku blokov jadrovej elektrárne V1. Odpoveď na otázku, prečo vedenie tejto krajiny nepočkalo na seriózne zhodnotenie výsledkov našej práce a dodávateľov k tomu kompetentnými inštitúciami a medzinárodnou úrovňou, je zrejmá. Nesprávne chápanie a narábanie s mocou, osobné záujmy, arogancia prehlušili slušné vyjadrenie k energetickej koncepcii Slovenska, stavu a reálnym možnostiam a potrebám tohto štátu, jeho obyvateľov. Štátna moc sa použila na prijímanie záväzkov a v úzkej skupine, ku ktorým žiadna politická strana nedostala mandát. Účelom rozhodnutia vlády o odstavení jadrovej elektrárne V1 s nesmiernym úsilím rýchlo podpísať rámcovú dohodu Slovenskej republiky s Európskou bankou na obnovu, rozvoj o odstavení a likvidácii V1 môžeme smelo nazvať slovenský alebo európsky Taliban. V mene politických predsudkov a cielených záujmov úzkej skupiny musia byť zničené špičkové dostupné technologické systémy a klameme, že zlikvidujeme jadrovú elektráreň, čo, samozrejme, v dohľadnej dobe aj tak nie je možné. Podstatné je, že nebude vyrábať po vode najlacnejšiu elektrickú energiu. Tepelné elektrárne vyrábajú oproti Jaslovským Bohuniciam, ktoré vyrábajú za 800 Sk 1 MW tepelnej energie, elektrárne vyrábajú za 1 600 Sk MW. Predajná cena pre rozvodné podniky je približne 1 700 Sk na MW. Ekonomická strata pre prevádzkovateľa i štát je zbytočná a obrovská. Prevádzkovateľom dnes Slovenských energetických závodov z dôvodu predčasného odstavenia jadrovej elektrárne V1 vznikne strata takmer 50 mld. Sk. Ide o prevádzkové náklady energetickej sústavy vyvolanej investície, neodpísaný hmotný majetok, neodvedené prostriedky do Štátneho fondu likvidácie jadrovej energetiky, sociálno-ekonomický dopad a ďalšie vonkajšie náklady. Za súčasných cien elektrickej energie hrubý ročný zisk sa zníži takmer o 4 mld. korún, čo sa výrazne prejaví na znížení príjmov do štátneho rozpočtu a na podielových daniach obcí. Najviac štát má prispieť na likvidáciu prvého a druhého bloku za 20-ročnú prevádzku, keď odčerpal všetky príjmy a netvoril zdroje na vyraďovanie elektrárne. Štát si už dnes neplní svoje záväzky na vyraďovanie jadrovej elektrárne V1, keď ročne prispieva do fondu menej ako 10 % skutočných nákladov na vyraďovanie, čím vzniká strata pre budúce obdobie vo výške viac ako 600 mld. Sk ročne. Toto je oficiálna politika kompetentných, krytá vládou, parlamentom a zákonom o štátnom rozpočte. Navyše finančné prostriedky zo Štátneho fondu likvidácie pre jadrovú elektráreň V1 sú úmyselne blokované, uvoľňované s veľkým časovým odstupom, čo núti porušovať účtovné pravidlá a ťarcha krytia prác je na vydieraných firmách a zamestnancoch energetiky pri prísnych podmienkach dodr-žiavania radiačnej bezpečnosti. Ak to niekto nazve štátnym ekono-mických terorizmom, bude blízko skutočnosti. Tento stav a metódy sú výstrahou pre ďalší vývoj a budúcnosť. Jadrová elektráreň V1 svojou kapacitou vyrovnáva energetickú bilanciu a zabezpečuje energetickú nezávislosť Slovenska. Jej odstavenie vytvára bilančný priestor pre už rozdané záväzné prísľuby zahraničným investorom pre paroplynové cykly, Ministerstvom hospodárstva SR a rast cien elektrickej energie. V rozpore so záujmami Slovenska  a stavebným zákonom, zákonom o posudzovaní vplyvov na životné prostredie, bezpečnostnými a ekolo-gickými kritériami sa určili konfliktné lokality, napríklad Malženice, dokonca v hygienickom trojkilometrovom pásme jadrových elektrární. Limity znížené jadrovými elektrárňami, trebárs v SR, v zahraničí využiť na výrobu a dovoz elektrickej energie. Tieto priehľadné zámery treba urýchlene a nemenne medzinárodne, i keď nezmyselne potvrdiť, aby prípadnú zmenu rozhodnutia o V1 tvrdo zaplatili občania Slovenska. O tom je rámcová dohoda, ktorá je pripravená na podpisu medzi SR a EBRD-om na podporu odstavenia Bohuníc. Ponúkaných 150 mil. EUR, čiže zhruba 6,5 mld. Sk v prípade podpisu už mohli zahraniční poradcovia, konzultanti, zahraničné domáce firmy cestou PHARE čerpať. Stačí podpísať dohodu a vzniknú záväzky pre nás i budúce generácie. Vybrané firmy i fyzické osoby na čerpanie uvedených prostriedkov budú zbavované všetkých colných, daňových a poplatkových povinností, čím sa dostane nerovnoprávne postavenie ostatných domácich firiem. Štát i obce budú krátené na týchto príjmoch. Treba sa oboznámiť s riešením jadrových škôd v danom dokumente a o ďalších problémoch, ktoré môžu byť ich činnosťou spôsobené pri vyraďovaní zariadení, ale dôsledky zostanú v jadrovej lokalite. V skutočnosti však do roku 2006 nič osobitné, nákladné nie je potrebné realizovať. Reálne však ide iba o úsilie získať a minúť 150 mil. EUR od európskych daňových poplatníkov  a zabetónovať záväzok nielen odstaviť jadrovú elektráreň V1, ale elektráreň aj zlikvidovať. Takáto politika je pre občanov a pracovníkov energetiky neprijateľná. Veríme, že aj pre drvivú väčšinu slovenskej verejnosti. O prácu príde približne 1 100 zamestnancov Atómovej elektrárne Bohunice a zlikviduje sa asi 2 000 pracovných miest od dodávateľských firiem. Vláda doteraz neprerokovala žiadne sociálne, ekonomické dopady odstavenia jadrovej elektrárne V1, a to napriek tomu, že úlohami v danej oblasti poverila svojich členov ešte pred dvoma rokmi. Nedosiahol sa úspech ani na úrovni Európskej komisie, pretože ponúkané prostriedky prostredníctvom medzinárodného fondu a PHARE nie je možno priamo použiť na riešenie sociálnych dopadov v prospech zamestnancov jadrovej energetiky. Uznesením číslo 974 z novembra minulého roku uložila doriešiť spôsob stabilizácie prevádzkových pracovníkov jadrovej elektrárne V1 bez nároku na štátny rozpočet. Takto sa vláda zbavila zodpovednosti za svoje rozhodnutie, čo nie je správne a prístupné. Toľko teda k petícii, ktorá bola vypracovaná pracovníkmi a odborármi jadrovej energetiky a takisto starostami, ktorí žijú v tejto lokalite Jaslovských Bohuníc. Ja dúfam, že pán minister má túto petíciu k dispozícii, ak nie, rád mu ju odovzdám a bolo by dobré, keby s týmito ľuďmi, ktorí podľa môjho názoru sú dostatočne zasvätení do celej tej problematiky, aby odpovedal na tie otázky, ktoré sú tam vznesené, lebo myslím si, že tí ľudia fundovane hodnotia záležitosti a treba si s nimi o tom jednoducho si veci vysvetliť, a keď oni stavajú vec takto, tak myslím si, že ani Národná rada ako zástupca ľudu a voličov by nemala zostať k hlasom ich jednoducho hluchá. A teraz mi dovoľte ešte v tom treťom bloku povedať niekoľko poznámok k tomu, čo vlastne hovorí ministerstvo k celej tejto problematike a k čomu vypracovalo aj určité odborné stanoviská. Ja by som ich zhrnul do niekoľkých okruhov, lebo nechcem ich tu podrobne analyzovať, iste už mnohým bolo veľa povedané. Prvým takým argumentom, ktorým ministerstvo hospodárstva operuje, že rast spotreby elektrickej energie nie je taký, ako sa očakával, a že v podstate hrubý domáci produkt, ktorý mal určité rastové tendencie, nebol sledovaný s tým rastom spotreby energie, ako tvrdili energetici. No ale priatelia, musíme sa pozrieť na celú problematiku trošku ináč. Tu dochádza k zmene v štruktúre energií a ich cien. Hovorí sa, že sa zmení cena plynu. Dúfame, že konečne slovenské hospodárstvo by malo byť trošku viacej aktívne a že tá nezamestnanosť 20 % hádam nie je dlhodobým normálom slovenského hospodárstva. Čiže aj v takom prípade, ak dôjde k úplne normálnemu rastu slovenského hospodárstva, ak dôjde k zmenám iných médií, cien iných médií a spotrebitelia budú zvažovať, či namiesto plynu nepoužijú elektrickú energiu, ten vývoj bude úplne iný. A preto robiť si nádeje, že spotreba elektrickej energie aj po odstavení niektorej z týchto elektrární vlastne bude uspokojovaná, že ten nákup bude výhodný, je dosť iluzórne. Druhým takým okruhom, ktorým operuje ministerstvo hospo-dárstva, že vlastne dovoz v súčasnosti je na úrovni cien Jaslovských Bohuníc, čiže tých 800 korún za MW, no ale predsa by bolo lepšie odstaviť drahšie zdroje, a nie ten, ktorý je na porovnateľnej úrovni s dovozom. Veď tú zlú ekonomiku v rámci Slovenských elektrární zrejme nerobia Jaslovské Bohunice. Ktorý múdry hospodár by si draho vybudované zariadenie, do ktorého sa ešte v posledných rokoch vložilo 10 miliárd, teraz zrazu odstavil a nechal by v prevádzke zariadenia, ktoré produkujú elektrickú energiu za 1 700 korún. No každý múdry hospodár bude takéto zariadenie sa snažiť udržať v živote čo najdlhšie a neodstavovať jednoducho ho z prevádzky a nechať v prevádzke tie drahé. O elektrárňach sa často hovorilo, aj pán minister to povedal, že sú na konci životnosti. No ale vo všeobecnosti vieme, že keď dochádza k revitalizácii, k rekonštrukcii, k modernizácii a keď sa k tomu vyjadrili zodpovedné inštitúcie, že tá rekonštrukcia, modernizácia, revitalizácia priniesla predĺženie životnosti, tak tento argument naozaj ministerstva hospodárstva neobstojí. Veľa sa hovorí o type reaktoru, o ktorom sa tvrdí, že niektoré parametre sa nedajú zlepšiť. No ale tam tiež protirečí celej tejto veci fakt, ad 1 dôkazy renomovaných spoločností, ktoré hovorili, že jednoducho je  možné predĺžiť ich životnosť až o 15 rokov a na druhej strane jednoznačne treba povedať, že keď treba zavrieť, že je nebezpečná elektráreň, tak mal byť termín zajtra, a nie v roku 2006 - 2008. Dohoda o pridružení medzi SR a Európskou úniou a uzatváranie kapitol si vyžaduje, aby to boli termíny 2006 a 2008. Čiže aj toto je zaujímavé tvrdenie, čiže je to naozaj politický záväzok, a nie je to záväzok hospodársky, nie je to záväzok vychádzajúci z nejakých analýz potrieb slovenského hospodárstva, ale je to zrejme politický záväzok vo vzťahu k podmienkam v Európskej únii a zrejme aj k akémusi prebytku elektrickej energie v Európskej únii, kde je záujem nepripustiť ďalšieho partnera do združenia, ktorý by mal nejaké nadprodukcie, ale snažiť sa ho skôr dostať do mínusových čísiel, aby sa mohli exportovať prebytky z Európskej únie do Slovenska. Ďalší argument, s ktorým operuje ministerstvo hospodárstva, že 10 mld. korún bol vlastne úver na rekonštrukciu a že ho bude potrebné zaplatiť. No ale ak je  toto pravdou, tak práve treba tú energetickú kapacitu udržať čo najdlhšie v prevádzke, aby si na ten úver 10-miliardový zarobila, a nie ju zavrieť, čiže je to práve, by som povedal, skôr kontraproduktívne tvrdenie, ktoré šíri ministerstvo hospodárstva vo vzťahu k uvedeným nákladom na rekonštrukciu V1. No a potom ďalším argumentom je, že pracovníci, ktorí sú teraz zamestnaní v jadrovej energetike, že budú ďalej pracovať na likvidácii, a tým, že sa ich zamestnanosť nestratí. Ale aj to je tvrdenie veľmi problémové, lebo musíte uznať, že ide o kvalitatívne úplne iný druh práce, ako vykonávajú teraz, keď udržiavajú v chode toto zariadenie. Čiže ak sa má stať nejaká demolačná čata z ľudí vysokokvalifikovaných, ktorí prevádzkovali takéto zložité zariadenie, tak myslím si, že nie je to celkom korektné voči tým ľuďom, na dôvažok aj z hľadiska ekonomického by sa zmenilo toto zariadenie na zariadenie, ktoré pro-dukuje zisky, ktoré prináša efekty do hospodárstva na akési veľké pracovisko VPP, kde by chodila na verejnoprospešné práce skupina ľudí demolovať jaslovskú energetiku. No tak to myslím si, že nie je nejaká vízia pre Slovensko veľmi zaujímavá, že táto vláda z minuloročného VPP, ktorým chodila zametať ulice, dnes chce ísť demolovať elektráreň v Jaslovských Bohuniciach v rámci nejakých verejnoprospešných prác. Čiže celkove možno povedať, že naozaj odborné argumenty sú na vode a že ide o politické rozhodnutie, a to je posledná otázka, na ktorú by som chcel vás upozorniť a to, že vlastne je zaujímavé, že väčšina vládnej koalície hovorí, že ide o politické rozhodnutie a že nie je to dobré rozhodnutie. Máme v tlači publikovaného predstaviteľa predsedu strany SOP, ktorý hovorí, že je to len výsledok politického tlaku, je tu stanovisko pána Weissa, ktorý hovorí, že to nie je dobré rozhodnutie, že on je spokojný s prevádzkou Jaslovských Bohuníc, je tu vystúpenie dokonca pána Mikloša, vicepremiéra, kde je povedané, že z technologickej a bezpečnostnej stránky by Bohunice mohli fungovať aj dlhšie, ako sú roky 2006 až 2008. Čiže ak pán Mikloš hovorí, že to nie je vlastne dobré rozhodnutie, a tým pádom stojí otázka, prečo vlastne niekto chce podpísať zmluvu s EBRD-om a prečo vôbec niekto chce pristúpiť k takémuto záväzku, keď väčšina vládnej koalície vlastne hovorí, že toto rozhodnutie nie je dobré. A preto si myslím, že vôbec nebude na škodu veci, keď sa prijme také znenie zmluvy, ktoré nás nezaviaže k tomu, aby sme skonštatovali, že skôr, ako nedozrie čas, sa táto elektráreň zavrie a k tomu za Slovenskú národnú stranu iba by som chcel povedať, že plne takúto vec podporíme a v budúcnosti, ak by došlo náhodou k podpisu takejto zmluvy a k prijatiu nejakých záväzkov, urobíme všetko, aby sa to prehodnotilo a aby sa tieto veci revidovali v prospech záujmov Slovenska a občanov Slovenska. Ďakujem za pozornosť.